Erlendir gestir á Íslandi sem komu í gegnum Keflavíkurflugvöll voru rétt tæplega tvær milljónir í fyrra og fækkaði um 330 þúsund milli ára , eða sem nemur 14,2% . Var þetta í fyrsta skipti í 9 ár sem ferðamönnum hér á landi fækkaði milli ára . Skarphéðinn Berg Steinarsson ferðamálastjóri segir að niðurstaðan sé hins vegar varnarsigur þegar horft er til falls WOW air og áhrifa þess . Skarphéðinn segir í samtali við mbl.is að fljótlega eftir fall WOW air í mars í fyrra hafi komið upp spár um mikinn samdrátt ferðamanna , enda var WOW air á þessum tíma að flytja um þriðjung erlendra ferðamanna sem hingað komu með flugi . „ Að árið endi í -14,2% er ákveðinn varnarsigur , “ segir hann og bætir við að margir hafi spáð muni verri niðurstöðu og meiri samdrætti . Ástæðan fyrir því að svo fór ekki segir hann aðallega vera þá að Icelandair hafi gert miklar breytingar á sætaframboði sínu sem miðaði að því að fá fleiri ferðamenn hingað til lands í stað þess að horfa til tengifarþega sem voru að fara yfir hafið . Þessi áherslubreyting Icelandair endurspeglast að sögn Skarphéðins í þeirri niðurstöðu að hlutur Bandaríkjamanna í samdrættinum er 70% , eða fækkun um 230 þúsund farþega . Þegar Bretar og Kanadabúar eru taldir með standa þessar þrjár þjóðir fyrir 90% af fækkuninni . Skarphéðinn segir að það séu ekki bara neikvæðar fréttir í þessum tölum . „ Kínverjum heldur áfram að fjölga og það er þróun sem hefur verið í gangi í nokkur ár og er mjög ánægjuleg . Þá eru gömlu góðu markaðirnir nokkuð stöðugir eða lítil fækkun þar , “ segir hann og vísar þar til Mið-Evrópu og Norðurlandanna . Bandaríkjamenn hafa hingað til þótt verðmætir gestir , en eyðsla þeirra á hvern dag hefur verið nokkuð mikil . Skarphéðinn segir að þeir dvelji hins vegar skemur en margir aðrir , meðal annars þeir sem komi frá fyrrnefndu „ gömlu góðu mörkuðunum “ . Ferðamenn taka sjálfur við Goðafoss . mbl.is / Hari Skipting farþega yfir árið er annað sem Skarphéðinn segir að skipti miklu máli og að hér hafi verið minni árstíðarsveifla en víða í nágrannalöndum okkar . Í tölunum sem birtust í gær yfir árið 2019 í heild megi hins vegar sjá að árstíðasveiflan sé að aukast frá fyrri árum . „ Það eitt og sér er óhagstæð þróun , “ segir hann , en bendir á að vafasamt sé að draga ályktun frá einu ári . Hins vegar þurfi að fylgjast vel með þróuninni á þessu ári og sjá hvort sveiflan muni enn frekar aukast í ár . „ Við þurfum að halda í það sem við höfum haft í þessum efnum , “ segir hann . Undanfarið hafa bæði nýtt WOW air , sem Michele Roosevelt Edwards stendur á bak við , og Play gefið til kynna að þau séu á leiðinni í loftið . Skarphéðinn segir að ef annað hvort eða bæði þessara félaga komi af þeim þunga á markaðinn sem þau hafa gefið í skyn muni það muna talsverðu . Miðað við óbreytta stöðu segir hann hins vegar að búast megi við svipuðum fjölda farþega á þessu ári og var í fyrra , það er rétt í kringum tvær milljónir .